**ДО**

**ОБЩИНСКИ СЪВЕТ**

**ДУЛОВО**

**ДОКЛАДНА ЗАПИСКА**

**от ХЮСЕИН ДЖЕЛИЛ ЕШРЕФ - председател на Временната комисия,**

**създадена с Решение № 3 от 26.11.2019 г. на ОбС-Дулово**

**ОТНОСНО:** Приемане на Правилник за изменение и допълнение на Правилника за организацията и дейността на Общински съвет – Дулово, неговите комисии и взаимодействието му с общинската администрация.

**УВАЖАЕМИ ОБЩИНСКИ СЪВЕТНИЦИ,**

Към настоящия момент действа Правилник за организацията и дейността на Общински съвет – Дулово, неговите комисии и взаимодействието му с общинската администрация /Правилника/, който е приет в края на 2015 г., изменен и допълнен през 2018г.

Приетите и публикувани Закони за изменения и допълнения на Закона за местното самоуправление и местна администрация (ЗМСМА) в бр. 7 и бр.24 от 2018г. на Държавен вестник не са намерили изцяло отражение в Правилника на общинския съвет. Тези изменения обуславят настоящото предложение за изменение и допълнение на Правилника за привеждането му в съответствие с нормативните актове от по-висока степен.

След извършен анализ на ситуацията, временната комисия на свое заседание установи, че са необходими допълнения в текста на действащия към момента Правилник. Тези промени целят привеждане на нормите на Правилника в съответствие с действащото законодателство. Приемането на проекта на Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация е от изключително значение за работата на съвета.

С оглед горното и на основание чл. 26, ал. 4, изр. 2 от ЗНА срокът за предложения и становища по проекта е 14 дни, считано от публикуването на настоящия проект и мотивите към него на интернет страницата на Общински съвет – Дулово.

Предвид гореизложеното, предлагам на Общински съвет – Дулово да вземе следното

**РЕШЕНИЕ:**

На основание чл. 21, ал. 3 от ЗМСМА, чл. 7, ал. 1 и чл. 15, ал. 1 от ЗНА във връзка с чл. 76, ал. 1 и 3 от АПК Общинския съвет - Дулово реши:

1. Приема Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация, както следва:

§ 1. **Чл.13, ал.1 се допълва, както следва:**

**„Чл.13** (1) Пълномощията на председателя на общинския съвет се прекратяват предсрочно при:

* 1. подаване на оставка;
  2. трайна невъзможност или системно неизпълнение на задълженията си като председател за повече от три месеца с решение на общинския съвет, взето с повече от половината от гласовете от общия брой на съветниците.
  3. влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобито имущество.“

§ 2. **В чл.55, ал.1 създава нови точки, както следва:**

„1. настъпването на непредвидими обстоятелства – природни бедствия, промишлени аварии със значителни щети, обществени, социални проблеми, които изискват спешно вземане на решение;

2. спазването на законосъобразен срок, който не позволява прилагането на установената процедура.“

§ 3. **Чл.99 се изменя, както следва:**

**„Чл.99.** (1) В структурата на общинската администрация се създава специализирано звено за подпомагане и осигуряване на работата на общинския съвет и на неговите комисии. Звеното е на пряко подчинение на председателя на общинския съвет.

(2) Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет.

(3) Служителите в звеното по ал.1 се назначават и освобождават от кмета на общината по предложение на председателя на общинския съвет. Кметът на общината не може да назначава и освобождава служители в звеното, за които не е направено писмено предложение от председателя на общинския съвет.“

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 4. Настоящият Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация влиза в сила от момента на неговото приемане.

ВНОСИТЕЛ:

/Хюсеин Джелил/